O‘zbekistondagi noyob ipak qurti va tut navlari YuNESKO ro‘yxatiga kiritilishi mumkin

Ipakchilik ilmiy tadqiqot institutida YuNESKOning O‘zbekistondagi vakolatxonasi rahbari Pilar Alvares-Laso bilan uchrashuv bo‘lib o‘tdi, deb yozadi O‘zA.

O‘zbekistonda ipakchilik sohasi 3 ming yillik tarixga ega. Bugungi kunda Ipakchilik ilmiy tadqiqot institutida mamlakatda uzoq yillik ilmiy izlanishlar natijasida yaratilgan ipak qurtining yuqori sifatli va noyob turlari ko‘paytirilib, saqlab kelinadi. Ilmiy tadqiqot institutida 120 turdan ortiq ipak qurti zotlari, 230 dan ortiq tut daraxtlari kolleksiyasi saqlanadi. Ularni ko‘paytirish, fundamental va amaliy tadqiqotlarda keng foydalanish ishlari samarali tashkil etilgan.
Bu kabi faoliyatga bugun davlat tomonidan alohida e’tibor qaratib kelinmoqda.
Tashrif doirasida YuNESKOning O‘zbekistondagi vakolatxonasi rahbari muassasada ipak qurtini ko‘paytirish, saqlash va parvarishlar jarayonlari bilan tanishdi.
– Meni institutda ipak qurti va tut navlarining noyob turlari saqlanayotganiga guvoh bo‘ldim. Bu bebaho boylikni saqlab, parvarish qilib kelayotgan institut xodimlariga o‘z minnatdorligimni bildiraman. Nomoddiy madaniy merosning davlat tomonidan muhofaza qilinayotgani yanada quvonarli, – dedi Pilar Alvares-Laso.
Uchrashuvda institut tomonidan amalga oshirilayotgan tadqiqot va izlanishlarni hamkorlikda davom ettirish, saqlanayotgan ipak qurtining nodir turlari, tut navlarini YuNESKOning nomoddiy madaniy merosi ro‘yxatiga kiritish masalalari muhokama qilindi.